कोटा. राज्य का बजट बुधवार को आ रहा है। इससे कोटा को भी काफी उम्मीदें हैं। सबसे अधिक उम्मीद कोटा को विमान सेवा से जोड़ने को लेकर है। राज्य में शहरों को जोड़ने के लिए अधिकतर स्थानों पर विमान सेवा शुरू हो गई है। मेडिकल कॉलेज में सुपर स्पेशिलिटी विंग की घोषणा हो सकती है। लाडपुरा क्षेत्र की 200 कॉलोनियों की पेयजल योजना के लिए करीब 150 करोड़ का प्रस्ताव है, इसे स्वीकृति मिलने की उम्मीद है।
नयापुरा में जगह की कमी से जूझ रहे न्यायालय परिसर के विस्तार करने के प्रस्ताव को भी स्वीकृति मिल सकती है। स्टेशन क्षेत्र और नए कोटा के फ्लाईओवर को भी इसमें शामिल करने की उम्मीद है। विधायक भवानीसिंह राजावत, प्रहलाद गुंजल, संदीप शर्मा, चंद्रकांता मेघवाल, विद्याशंकर नंदवाना तथा हीरालाल आर्य अपने क्षेत्र में योजनाओं के प्रस्ताव भेज चुके हैं।
फैकल्टी के लिए बजट मिले तो बढ़ेंगी एमबीबीएस की सीटें
कोटा में ट्रिपल आईटी खोलने की घोषणा हो गई, जमीन का अधिग्रहण और आवंटन भी हो गया। पीपीपी मोड में बनने वाली ट्रिपलआईटी को फंड की जरूरत है। फंडिंग नहीं होने के कारण मात्र चारदीवारी के बाद ट्रिपलआईटी का काम रुक गया है। प्राइवेट पार्टनर राशि जारी कर चुके हैं, लेकिन अब तक सेंट्रल और स्टेट लेवल का शेयर नहीं आया है। कुछ दिनों पहले राज्य के तकनीकी संस्थानों के साथ ट्रिपलआईटी के लिए 10 करोड़ रुपए देने की घोषणा हुई थी, लेकिन ट्रिपलआईटी को कितना फंड मिलेगा, यह तय नहीं किया गया था। ऐसे में बजट सत्र में एक अच्छी राशि ट्रिपलआईटी के लिए मिलने की उम्मीद है।
अब तक ट्रिपलआईटी जयपुर एमएनआईटी में ही चल रही है। इसी प्रकार सरकार ने पिछले बजट में कोटा मेडिकल कॉलेज की एमबीबीएस की सीटें 150 से बढ़ाकर 250 करने की घोषणा की थी। लेकिन सालभर बीत जाने के बाद भी सीटें बढ़ना तो दूर अभी तो 150 सीटों का भी एमसीआई से कन्फर्मेशन नहीं हुआ। हाल ही में 150 सीटों के कन्फर्मेशन के लिए एमसीआई का निरीक्षण भी हुआ। इसमें सबसे बड़ा रोड़ा फैकल्टी की कमी का है, जिस पर हर बार एमसीआई सवाल उठाती है। बजट में इसमें फैकल्टी की समस्या को दूर करने की उम्मीद है।
इनकी भी हो सकती है घोषणा
मल्टीपरपज स्कूल में खेल संकुल, एरोड्रम पर फ्लाईओवर, नए अस्पताल का विस्तार, स्टूडेंट फैसिलिटी सेंटर, कालीसिंध नदी पर जल परियोजना, कृषि महाविद्यालय तथा कैथूदा से खातौली का रोड बनाने, हरीपुरा जल परियोजना व कनवास में डायवर्जन चैनल की भी बजट में घोषणा हो सकती है।
hin_Deva hin_Deva hin_Deva hin_Deva hin_Deva hin_Deva hin_Deva